MT Il-Ġurnal Uffiċjali ta’ l-Unjoni Ewropea C 176/9

Avviż ta' bidu ta' reviżjoni interim parzjali ta' miżuri anti-dumping applikabbli għal importazzjonijiet ta' ċerti xkejjer u boroż tal-plastik li joriġinaw fir-Repubblika tal-Poplu taċ-Ċina

(2008/C 176/05)

Il-Kummissjoni rċeviet talba għal reviżjoni interim parzjali skond l-Artikolu 11(3) tar-Regolament tal-Kunsill (KE) Nru 384/96 tat-22 ta' Diċembru 1995 dwar il-protezzjoni kontra l-importazzjonijiet li huma l-oġġett ta' dumping minn pajjiżi mhux membri tal-Komunità Ewropea (1) (“ir-Regolament bażiku”).

1. Talba għal reviżjoni

It-talba saret minn CeDo Shanghai Limited (“l-applikant”), esportatur mir-Repubblika tal-Poplu taċ-Ċina.

It-talba hija limitata fl-iskop għall-eżaminar ta' ddampjar sa fejn huwa kkonċernat l-applikant.

2. Il-prodott

Il-prodott li qed jiġi eżaminat huwa xkejjer u boroż tal-plastik, li għandhom polyethylene ta' mill-inqas 20 % tal-piż u kisja ta' ħxuna li ma taqbiżx il-100 mikrometru (mm); li joriġinaw fir-RPĊ; u li bħalissa huma klassifikabbli fil-Kodiċi NM ex 3923 21 00, ex 3923 29 10 u ex 3923 29 90 (Kodiċi Taric 3923210020, 3923291020 u 3923299020).

3. Il-miżuri eżistenti

Il-miżuri li huma attwalment fis-seħħ huma dazju anti-dumping finali impost mir-Regolament tal-Kunsill (KE) Nru 1425/2006 (2) dwar importazzjonijiet ta' ċerti xkejjer u boroż tal-plastik li joriġinaw fir-Repubblika tal-Poplu taċ-Ċina.

4. Bażi għar-reviżjoni

It-talba skond l-Artikolu 11(3) hija bbażata fuq evidenza prima facie provduta mill-applikant li ċ-ċirkostanzi li fuqhom kienu stabbiliti l-miżuri nbidlu u li dawn it-tibdiliet huma ta' natura dewwiema.

L-applikant qed jallega, inter alia, li l-prezzijiet tiegħu ta' l-esportazzjoni tal-prodott konċernat lejn il-Komunità żdied b'mod sinifikattiv u sostanzjalment aktar mill-valur normali kostrutt ibbażat fuq in-nefqa tal-produzzjoni ta' l-applikant fir-Repubblika tal-Poplu taċ-Ċina u li dan wassal għal tnaqqis jew tneħħija ta' l-iddampjar. Għalhekk l-impożizzjoni kontinwa ta' miżuri fil-livelli eżsitenti, li huma bbażati fuq il-livell ta' ddampjar li kienu stabbiliti qabel, mhijiex aktar meħtieġa biex tagħmel tajjeb għall-iddampjar.

5. Proċedura biex ikun determinat l-iddampjar

Wara li kien determinat, wara konsultazzjoni mal-Kumitat Konsultattiv, li hemm biżżejjed evidenza li jkun ġustifikat bidu ta' reviżjoni interim parzjali, il-Kummissjoni b'dan qed tibda reviżjoni skond l-Artikolu 11(3) tar-Regolament bażiku biex tiddetermina jekk l-applikant ikomplix jopera skond kundizzjonijiet ta' l-ekonomija tas-suq kif stipulati fl-Artikolu 2(7)(c) tar-Regolament bażiku.

Jekk iva, il-Kummissjoni tiddetermina l-marġni individwali tagħhom ta' ddampjar ibbażat fuq l-ispejjeż/prezzijiet domestiċi tagħhom, jew inkella, tiddetermina l-marġni individwali tagħhom ta' ddampjar skond l-Artikolu 9(5) tar-Regolament bażiku. Jekk jinstab li qed isir iddampjar, il-Kummissjoni tiddetermina l-livell ta' dazju li għalih għandhom ikunu soġġetti l-importazzjonijiet fil-Komunità ta' l-applikant ikkonċernat.

Jekk ikun determinat li l-miżuri għandhom jitneħħew jew ikunu emendati għall-applikant, jista' jkun meħtieġ li tkun emendata r-rata tad-dazju li bħalissa hija applikabbli għal importazzjonijiet tal-prodott konċernat mill-produtturi esportaturi li jikkooperaw li mhumiex fil-kampjun fl-Artikolu 1 tar-Regolament (KE) Nru 1425/2006.

(a) Kwestjonarji

Sabiex tikseb l-informazzjoni meħtieġ għall-investigazzjoni tagħha, il-Kummissjoni se tibgħat kwestjonarji lill-applikant. Din l-informazzjoni u l-evidenza li tappoġġaha għandhom jaslu għand il-Kummissjoni fil-limitu ta' żmien stabbilit fil-punt 6(a)(i).

(b) Ġbir ta' informazzjoni u organizzazzjoni ta' seduti

Il-partijiet kollha interessati huma b'dan mistiedna jsemmgħu l-veduti tagħhom, jippreżentaw informazzjoni barra t-tweġibiet tal-kwestjonarju u jipprovdu evidenza ta' appoġġ. Din l-informazzjoni u l-evidenza li tappoġġaha għandhom jaslu għand il-Kummissjoni fil-limitu ta' żmien kif stabbilit fil-punt 6(a)(i).

Barra minn hekk, il-Kummissjoni tista' tisma' l-partijiet interessati, sakemm huma jagħmlu talba li fiha juru li hemm raġunijiet partikulari għala għandhom jinstemgħu. Din it-talba trid issir fil-limitu ta' żmien kif stabbilit fil-punt 6(b)(ii).

(c) Trattament ta' ekonomija tas-suq jew talbiet għal Trattament Individwali

Fil-każ li l-applikant jipprovdi evidenza biżżejjed li turi li hija operat skond il-kundizzjonijiet ta' ekonomija tas-suq, jiġifieri li huwa ssodisfa l-kriterji stipulati fl-Artikolu 2(7)(c) tar-Regolament bażiku, il-valur normali jkun determinat skond l-Artikolu 2(7)(b) tar-Regolament bażiku. Għal dan il-għan, għandha tkun ippreżentata talba sostanzjata kif jixraq fil-limitu ta' żmien kif stabbilit fil-punt 6(b) ta' dan l-avviż. Il-Kummissjoni tibgħat formola tat-talba lill-applikant kif ukoll lill-awtoritajiet tar-Repubblika tal-Poplu taċ-Ċina. Din l-applikazzjoni tat-talba tista' tintuża wkoll mill-applikant biex jitlob trattament individwali, jiġifieri li huwa jissodisfa l-kriterji stipulati fl-Artikolu 9(5) tar-Regolament bażiku.

(d) Għażla tal-pajjiż b'ekonomija tas-suq

Fil-każ li l-applikant ma jingħatax trattament ta' ekonomija tas-suq, u skond l-Artikolu 9(5) tar-Regolament bażiku, jintuża pajjiż b'ekonomija tas-suq xieraq għall-fini li jkun stabbilit valur normali rigward ir-Repubblika tal-Poplu taċ-Ċina skond l-Artikolu 2(7)(a) tar-Regolament bażiku. Il-Kummissjoni qed tqis li terġa' tuża l-Malażja għal dan il-għan kif kien sar fl-investigazzjoni li kienet wasslet għall-impożizzjoni tal-miżuri attwali dwar l-importazzjonijiet tal-prodott ikkonċernat mir-Repubblika tal-Poplu taċ-Ċina. Il-partijiet interessati huma għalhekk mistiedna biex jikkummentaw dwar kemm hi xierqa din l-għażla fil-limitu ta' żmien stabbilit fil-punt 6(c) ta' dan l-avviż. Barra minn hekk, fil-każ li l-applikant jingħata trattament ta' ekonomija tas-suq, il-Kummissjoni tista', jekk ikun meħtieġ, tuża wkoll riżultati li jikkonċernaw il-valur normali stabbilit f'pajjiż b'ekonomija tas-suq xieraq, per eżempju għall-fini li tbiddel xi nefqa mhux ta' min jorbot fuqha jew elementi tal-prezz fir-Repubblika tal-Poplu taċ-Ċina li jkunu meħtieġa biex ikun stabbilit il-valur normali, jekk id-data mitluba ta' min jorbot fuqha ma tkunx disponibbli fir-Repubblika Popolari taċ-Ċina. Il-Kummissjoni qed tqis li tuża lill-Malażja wkoll għal dan il-għan.

6. Limiti ta' żmien

(a) Limiti ġenerali ta' żmien

(i) Biex il-partijiet jippreżentaw ruħhom, biex jibagħtu t-tweġibiet tal-kwestjonarju u kull informazzjoni oħra

Il-partijiet interessati kollha, jekk iridu li r-rappreżentazzjonijiet tagħhom jitqiesu matul l-investigazzjonijiet, għandhom jippreżentaw ruħhom billi jikkuntattjaw lill-Kummissjoni, jippreżentaw il-veduti tagħhom u jibagħtu t-tweġibiet tal-kwestjonarju jew kull informazzjoni oħra fi żmien 40 ġurnata mid-data tal-pubblikazzjoni ta' dan l-avviż fil-Ġurnal Uffiċjali ta' l-Unjoni Ewropea, sakemm ma jkunx speċifikat mod ieħor. Trid tingħata attenzjoni għall-fatt li l-eżerċizzju ta' bosta drittijiet proċedurali stipulati fir-Regolament bażiku jiddependi fuq li l-parti tippreżenta ruħha fiż-żmien imsemmi hawn fuq.

(ii) Seduti

Il-partijiet interessati kollha jistgħu japplikaw ukoll biex jinstemgħu mill-Kummissjoni fl-istess limitu ta' 40 ġurnata.

(b) Limitu speċifiku ta' żmien għall-preżentazzjoni ta' talbiet għal trattament ta' ekonomija tas-suq u/jew trattament individwali

It-talba sostanzjata xierqa ta' l-applikant għal trattament ta' ekonomija tas-suq, kif imsemmi fil-punt 5(c) ta' dan l-avviż u/jew għal trattament individwali skond l-Artikolu 9(5) tar-Regolament bażiku, għandha tasal għand il-Kummissjoni fi żmien 15-il ġurnata mid-data tal-pubblikazzjoni ta' dan l-avviż fil-Ġurnal Uffiċjali ta' l-Unjoni Ewropea.

(c) Limitu speċifiku ta' żmien għall-għażla tal-pajjiżi b'ekonomija tas-suq

Il-partijiet fl-investigazzjoni jistgħu jagħżlu li jikkummentaw fuq il-konvenjenza tal-Malażja li, kif imsemmi fil-punt 5(d) ta' dan l-avviż, hija meqjusa bħala pajjiż b'ekonomija tas-suq għall-fini biex ikun stabbilit il-valur normali rigward ir-Repubblika tal-Poplu taċ-Ċina. Dawn il-kummenti għandhom jaslu għand il-Kummissjoni fi żmien għaxart ijiem mid-data tal-pubblikazzjoni ta' dan l-avviż fil-Ġurnal Uffiċjali ta' l-Unjoni Ewropea.

7. Preżentazzjonijiet bil-miktub, tweġibiet tal-kwestjonarju u korrispondenza

Il-preżentazzjonijiet u t-talbiet kollha magħmula mill-partijiet interessati għandhom ikunu bil-miktub (mhux f'format elettroniku, sakemm ma jkunx speċifikat mod ieħor) u għandhom juru l-isem, l-indirizz, l-indirizz ta' l-e-mail, in-numri tat-telefon u tal-fax tal-parti interessata. Il-preżentazzjonijiet kollha bil-miktub, fosthom l-informazzjoni mitluba f'dan l-avviż, it-tweġibiet tal-kwestjonarju u l-korrispondenza provduta mill-partijiet interessati fuq bażi konfidenzjali għandhom ikunu ittikkettjati bħala “Limitati” (3) u, skond l-Artikolu 19(2) tar-Regolament bażiku, għandhom ikunu akkumpanjati minn verżjoni mhux konfidenzjali, li tkun ittikkettjata “Għal Spezzjoni minn Partijiet Interessati”.

L-indirizz tal-Kummissjoni għall-korrispondenza:

European Commission Directorate General for Trade Directorate H Office: J-79 4/23 B-1049 Brussels Fax (32-2) 295 65 05

8. Nuqqas ta' kooperazzjoni

F'każijiet li fihom xi parti interessata tirrifjuta l-aċċess għal jew ma tipprovdix l-informazzjoni meħtieġa fil-limiti ta' żmien, jew ixxekkel b'mod sinifikattiv l-investigazzjoni, ir-riżultati, fl-affermattiv jew fin-negattiv, jistgħu jsiru skond l-Artikolu 18 tar-Regolament bażiku, fuq il-bażi tal-fatti disponibbli.

Fejn jinsab li xi parti interessata forniet informazzjoni falza jew qarrieqa, l-informazzjoni għandha titwarrab u jista' jsir użu mill-fatti disponibbli skond l-Artikolu 18 tar-Regolament bażiku. Jekk parti interessata ma tikkooperax jew tikkoopera parzjalment, u jsir użu mill-fatti disponibbli, ir-riżultat jista' jkun inqas favorevoli għal dik il-parti milli kieku kkooperat.

9. Skeda għall-investigazzjoni

L-investigazzjoni tkun konkluża, skond l-Artikolu 11(5) tar-Regolament bażiku, fi żmien 15-il xahar mid-data tal-pubblikazzjoni ta' dan l-avviż fil-Ġurnal Uffiċjali ta' l-Unjoni Ewropea.

10. Ipproċessar ta' data personali

Huwa nnotat li kull data personali miġbura f'din l-investigazzjoni tkun ittrattata skond ir-Regolament (KE) Nru 45/2001 tal-Parlament Ewropew u tal-Kunsill tat-18 ta' Diċembru 2000 dwar il-protezzjoni ta' individwu fir-rigward ta' l-ipproċessar ta' data personali mill-istituzzjonijiet u l-korpi tal-Komunità u dwar il-movement liberu ta' dak id-data (4).

11. Uffiċjal tas-Seduta

Huwa nnutat ukoll li jekk il-partijiet interessati jqisu li huma qed jiltaqgħu ma' diffikultajiet fl-eżerċitar tad-drittijiet tagħhom ta' difiża, huma jistgħu jitolbu l-intervent ta' l-Uffiċjal tas-Seduta tad-DĠ Trade. Huwa jaġixxi bħala l-persuna komuni bejn il-partijiet interessati u s-servizzi tal-Kummissjoni, billi joffri, fejn meħtieġ, medjazzjoni dwar materji proċedurali li jaffettwaw il-protezzjoni ta' l-interessi tagħhom f'dan il-proċediment, b'mod partikulari rigward temi li jikkonċernaw l-aċċess għall-fajl, il-kunfidenzjalità, l-estensjoni tal-limiti ta' żmien u t-trattament ta' preżentazzjoni bil-miktub u/jew orali tal-veduti. Għal aktar informazzjoni u dettalji għal kuntatt, ara l-paġni fuq l-internet ta' l-Uffiċjal tas-Seduta fuq il-websajt tad-DĠ Trade (http://ec.europa.eu/trade).

(1) ĠU L 56, 6.3.1996, p. 1. Ir-Regolament kif emendat l-aħħar bir-Regolament (KE) Nru 2117/2005 (ĠU L 340, 23.12.2005, p. 17).

(2) ĠU L 270, 29.9.2006, p. 4. Ir-Regolament kif emendat l-aħħar bir-Regolament (KE) Nru 249/2008 (ĠU L 76, 19.3.2008, p. 8).

(3) Dan ifisser li d-dokument ikun għal użu intern biss. Huwa jkun protett skond l-Artikolu 4 tar-Regolament (KE) Nru 1049/2001 tal-Parlament Ewropew u tal-Kunsill dwar l-aċċess pubbliku għad-dokumenti tal-Parlament Ewropew, tal-Kunsill u tal-Kummissjoni (ĠU L 145, 31.5.2001, p. 43). Huwa dokument kunfidenzjali skond l-Artikolu 19 tar-Regolament bażiku u l-Artikolu 6 tal-Ftehim dwar l-Implimentazzjoni tal-WTO ta' l-Artikolu VI tal-GATT 1994 (Ftehim Anti-dumping).

(4) ĠU L 8, 12.1.2001, p. 1.